ET Euroopa Liidu Teataja C 228/100

Euroopa Majandus- ja Sotsiaalkomitee arvamus teemal „Ettepanek: Euroopa Parlamendi ja nõukogu otsus, millega kehtestatakse kolmandate riikide valdkondlike asjatundjatega audiovisuaalvaldkonna koostööprogramm MEDIA Mundus”

KOM(2008) 892 lõplik – 2008/0258 (COD)

2009/C 228/19

2. veebruaril 2009 otsustas nõukogu vastavalt EÜ asutamislepingu artikli 150 lõikele 4 ja artikli 157 lõikele 3 konsulteerida Euroopa Majandus- ja Sotsiaalkomiteega järgmises küsimuses:

„Ettepanek: Euroopa Parlamendi ja nõukogu otsus, millega kehtestatakse kolmandate riikide valdkondlike asjatundjatega audiovisuaalvaldkonna koostööprogramm MEDIA Mundus”

Komitee juhatus tegi 24. veebruaril 2009 käesoleva arvamuse koostamise ülesandeks transpordi, energeetika, infrastruktuuri ja infoühiskonna sektsioonile.

Arvestades töö kiireloomulisust, määras komitee täiskogu 452. istungjärgul 24.–25. märtsil 2009 (25. märtsi istungil) pearaportööriks Bernardo HERNÁNDEZ BATALLERI ja võttis vastu järgmise arvamuse. Poolt hääletas 79, vastu hääletas 5, erapooletuks jäi 3 liiget.

1. Järeldused

1.1 Euroopa Majandus- ja Sotsiaalkomitee toetab otsuse ettepanekut ning on nõus sellega, et on vaja levitada demokraatliku ühiskonna ja õigusriigi väärtusi ja põhimõtteid, sest Euroopa Liit on rajatud vabaduse, demokraatia, inimõiguste ja põhivabaduste austamise põhimõtetele.

1.2 Komitee peab sobivaks ja kohaseks, et komisjonile antakse volitused määratleda programmi elluviimisel programmi rakendamise üldsuunised ja projektide valiku kriteeriumid, sest need on elemendid, mis ei muuda otsuse ettepaneku põhielemente ja jäävad otsuse 1999/468/EÜ kohaldamisalasse.

1.3 Komitee nõustub programmi üldeesmärkidega (Euroopa audiovisuaaltööstuse konkurentsivõime suurendamine, tarbijate valikuvõimaluste ja kultuurilise mitmekesisuse laiendamine), kuigi tuleks üksikasjalikumalt selgitada programmi praegu liiga üldiseid konkreetseid eesmärke, rõhutades enam programmi piiriülest ja rahvusvahelist mõõdet.

1.3.1 Erilist toetust väärib uute tehnoloogiate kaasamine audiovisuaalteoste tootmisse, levitamisse ja turustamisse erinevate digitaalsete rakenduste näol (sh uued platvormid, nagu VoD, IP-televisioon).

1.4 Kavandatud 15 miljoni euro suurune eelarve näib liiga napp programmis sedastatud ambitsioonikate üldeesmärkide jaoks ning seda tuleks seepärast märgatavalt suurendada, et tõhusamalt toetada Euroopa audiovisuaaltööstust, piiramata seejuures eelarvekorra ja hea finantsjuhtimise põhimõtete ranget rakendamist.

1.5 Komisjon peab tihedas koostöös liikmesriikidega tagama programmi rakendamise sidususe ja täiendavuse teiste asjaomaste ELi poliitikameetmete, programmide ja algatustega.

2. Taust

2.1 Käesoleva aasta 9. jaanuaril esitas komisjon Euroopa Parlamendi ja nõukogu otsuse ettepaneku, millega kehtestatakse kolmandate riikide valdkondlike asjatundjatega audiovisuaalvaldkonna koostööprogramm MEDIA Mundus.

2.2 Kõnealuses ettepanekus käsitletakse Euroopa audiovisuaalsektori olulist rolli Lissaboni tegevuskava eesmärkide saavutamisel ning algatuse i2010 jaoks Lissaboni tegevuskava raames. Samuti mainitakse 18. detsembril 2006. aastal Euroopa Ühenduse ja 13 liikmesriigi poolt ratifitseeritud UNESCO kultuuri väljendusvormide mitmekesisuse kaitse ja edendamise konventsiooni. Tuleb arvestada sellega, et kõnealune tööstus annab tööd vähemalt 5,8 miljonile inimesele, mis on 3,1 % EL 25 koguelanikkonnast.

2.3 Kõnealuses dokumendis märgitakse struktuuriprobleeme, mis mõjutavad jätkuvalt Euroopa audiovisuaalteoste levikut kolmandate riikide turgudel ja mis esinevad hoolimata jõupingutustest, mis on tehtud kõnealuse tööstuse tugevdamiseks (tehnoloogia areng, uute ettevõtjate ja platvormide esilekerkimine, infosisu tootmise edendamine).

2.4 Programmiga MEDIA Mundus püütakse täiendada meetmeid, mida viiakse ellu teiste, enam ELi-sisesele koostööle keskendunud algatuste raames (MEDIA 2007, Euromed Audiovisual II või EL-AKV programm), ning korvata rahvusvaheliste filmifondide piiratust.

3. Otsuse ettepanek

3.1 Otsuse ettepaneku, millega kehtestatakse kolmandate riikide valdkondlike asjatundjatega audiovisuaalvaldkonna koostööprogramm MEDIA Mundus, peamised elemendid on järgmised.

3.1.1 Tegemist on programmiga kolmandate riikidega läbiviidavate rahvusvaheliste koostööprojektide rahastamiseks ning seda rakendatakse 1. jaanuarist 2011 kuni 31. detsembrini 2013. Nimetatud programmiperioodi rakendamise eelarve on 15 miljonit eurot.

3.1.2 Programmi peamised eesmärgid on rahvusvaheliste võrgustike loomise edendamine, et tugevdada Euroopa tööstuslikku, kultuurilist ja poliitilist rolli audiovisuaalvaldkonnas, parandades konkurentsivõimet ning audiovisuaalteoste levitamist ja esitamist.

3.1.3 Igal projektil peab olema vähemalt kolm partnerit ning seda koordineerib Euroopa valdkondlik asjatundja, kes vastutab projektiettepaneku esitamise, projekti juhtimise, finantsjuhtimise ja projekti rakendamise eest.

3.1.4 Programmi üks oluline element on Euroopa ja programmis osaleda soovivate kolmandate riikide valdkondlike asjatundjate pidev koolitamine ja kvalifikatsioon, pöörates erilist tähelepanu nii audiovisuaalteoste tootmisele, turustamisele, esitamisele, levitamisele ja ladustamisele kui ka õigusraamistike ja rahastamissüsteemidega seonduvale.

3.1.5 Samuti kavatsetakse korraldada üritusi ja ettevõtmisi, mis on suunatud eelkõige noorte audiovisuaalteadmiste suurendamisele, asetades erilise rõhu üldsuse nõudluse suurendamisele kultuuriliselt mitmepalgelise audiovisuaalsisu järele.

3.1.6 Teoste levitamise seisukohalt on üks kõige tähelepanuväärsemaid aspekte programmi juures nii Euroopa audiovisuaalteoste esilinastuste programmidesse lülitamise ning linastamise soodustamine kolmandates riikides kui ka vastupidi kolmandate riikide teoste linastamise soodustamine ELi liikmesriikides. Selleks on vaja jõuda kokkuleppele nii ELis kui ka kolmandates riikides kinosaale omavate kinovõrgustikega, julgustades neid parandama linastamistingimusi (kestus, meediakajastus ja linastuste arv).

3.1.7 Samuti kavatsetakse toetada ringhäälinguettevõtjate (või VoD platvormide) ja õiguste omajate vahelisi partnerlussuhteid, mis on suunatud teoste kataloogide koostamisele, et neid levitada VoD platvormidel.

3.1.8 Programmi meetmed sisaldavad ka toetust audiovisuaalteoste dubleerimisele ja subtiitritega varustamisele tootjate, levitajate ja ringhäälinguettevõtjate huvides Euroopa ja kolmandate riikide audiovisuaalteoste turustamisel ja nende levitamisel kõigi kättesaadavate kanalite kaudu.

3.2 Programmi raames eraldatavad summad ei tohi ületada 50 % rahastatava projekti lõppmaksumusest, välja arvatud selgelt määratletud juhtudel, kui rahastamismäär võib olla ka kuni 80 %.

3.2.1 Toetusesaaja osalus võib olla osaliselt või täielikult mitterahaline, eeldusel et toetuse väärtus on tuvastatav tegelikult kantud ja nõuetekohaselt tõendatud kulude alusel, sh koolituseks või müügiedenduseks kasutatavate ruumide kulud.

3.2.2 Komisjon peab esitama Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele hiljemalt 30. juuniks 2012 teatise programmi jätkamise kohta ning hiljemalt 31. detsembriks 2015 järelhindamise aruande.

3.2.3 Otsuses mainitakse selgelt Euroopa Ühenduse läbivaid strateegiaid, mille tugevdamisele programm MEDIA Mundus kaasa aitab:

— arutelu ja teave Euroopa Liidu kui rahu, heaolu ja turvalisust esindava piirkonna kohta;

— väljendusvabaduse põhimõtte edendamine;

— teadlikkuse kujundamine kultuurilise mitmekesisuse ja mitmekultuurilisuse olulisuse kohta maailmas;

— Euroopa majanduse teadmistebaasi laiendamine ja Euroopa Liidu globaalse konkurentsivõime tõstmisele kaasa aitamine;

— toetus, millega aidatakse kõrvaldada igasugune diskrimineerimine soo, rassilise või etnilise päritolu, usutunnistuse või veendumuste, puuete, vanuse või seksuaalse sättumuse alusel.